Πύργος 23-02-2016

Α.Π.: 243

**ΔΕΛΤΙΟ ΤΥΠΟΥ ΓΙΑ ΤΑ ΑΠΟΡΡΙΜΜΑΤΑ**

Ο Ιατρικός Σύλλογος Πύργου-Ολυμπίας καταγγέλλει, για ακόμη μία φορά, στη κοινή γνώμη την παρατεινόμενη συσσώρευση των απορριμμάτων στις γειτονιές και τα γειτονικά Διαμερίσματα του Δήμου Πύργου.

Δυστυχώς διαπιστώσαμε για μία φορά ακόμα ότι αρκετές χιλιάδες τόνοι απορριμμάτων εξακολουθούν να βρίσκονται σε γειτονιές της πόλης του Πύργου (Λάπατο- Ρήγα Φεραίου- Χαλικιάτικα-Κατσικάρι-Εθνικοί Οδοί κ.λ.π.), κοντά ή δίπλα από σχολεία, καταστήματα υγειονομικού ενδιαφέροντος αλλά και κατοικίες των πολιτών, με τους γνωστούς κινδύνους που εγκυμονεί η πολύμηνη συσσώρευση, αλλά και οι υψηλές θερμοκρασίες που επικρατούν.

Γινόμαστε καθημερινά αποδέκτες έντονης διαμαρτυρίας, προβληματισμού και ανησυχίας των πολιτών που αφορά στη δημόσια υγεία. Είναι πλεονασμός να επαναλάβουμε ότι είναι άκρως απαράδεκτη αλλά και επικίνδυνη για τη δημόσια υγεία η παραμονή των απορριμμάτων στη πόλη μας, αλλά και γενικά στα Δημοτικά Διαμερίσματα.

Δεν μπορούμε πλέον να κατανοήσουμε αυτή την επιδεινούμενη παραφροσύνη που πλήττει τη πόλη μας αλλά και το γεγονός ότι λίγα πράγματα έχουν γίνει για την άμεση αποκομιδή των απορριμμάτων, αίτημα το οποίο εδώ και μήνες είναι καθολικό αλλά πρωτίστως αναγκαίο, ούτως ώστε να μην κινδυνεύει πλέον η πόλη μας και οι πολίτες της από επιδημίες γαστρεντερίτιδας, από χιλιάδες ποντίκια που λυμαίνονται το χώρο και έντομα που μολύνουν τις τροφές μας.

Είναι επιεικώς απαράδεκτη η συνεχιζόμενη κατάντια της πόλης μας που ακούει στο όνομα απορρίμματα και καλούμε πρωτίστως τη Δημοτική Αρχή αλλά και τη Πολιτεία, να προχωρήσουν στην άμεση αποκομιδή των απορριμμάτων από τη πόλη και τα Δημοτικά Διαμερίσματα, κυρίως από χώρους συνάθροισης και υγειονομικού ενδιαφέροντος, πριν είναι αργά για την υγεία όλων μας.

Εφιστούμε επίσης τη προσοχή γι΄αυτό το τόσο σοβαρό θέμα και στις Εισαγγελικές Αρχές, όσον αφορά στις δικές τους αρμοδιότητες και ενέργειες.

Εξακολουθούμε να διεκδικούμε το δικαίωμά μας να ζούμε σε μία πόλη καθαρή και σε ένα περιβάλλον υγιές. Η υγεία μας είναι και θα εξακολουθήσει να είναι πάντα αδιαπραγμάτευτο αγαθό. Δυστυχώς αυτό δεν εξαρτάται μόνο από εμάς…..και ο νοών νοείτω!

Για το Διοικητικό Συμβούλιο

Ο Πρόεδρος Ο Γεν. Γραμματέας

Νίκος Κατσαρός Χρήστος Γιαννικούλης